b'\n_START_ARTICLE_\nKomunizmas\n_START_SECTION_\nSoviet\xc5\xb3 S\xc4\x85junga\n_START_PARAGRAPH_\n\xc5\xa0ios \xc5\xa1alies vald\xc5\xbeia oficialiai, pagal konstitucij\xc4\x85, priklaus\xc4\x97 taryboms, neoficialiai, vyravo vienpartin\xc4\x97 (nomenklat\xc5\xabros) diktat\xc5\xabra. Vald\xc5\xbeia r\xc4\x97m\xc4\x97si centralizuotu rinkos planavimu ir valstybine turto nuosavybe. Daugelio komunistini\xc5\xb3 jud\xc4\x97jim\xc5\xb3 atstovai, pvz., trockistai teig\xc4\x97, jog soviet\xc5\xb3 politin\xc4\x97 santvarka prie\xc5\xa1taravo marksizmui bei leninizmui, tod\xc4\x97l teig\xc4\x97, jog SSRS socializmas niekada sukurtas nebuvo. Pati SSKP teig\xc4\x97 suk\xc5\xabrusi socializm\xc4\x85 ir \xe2\x80\x9estatanti\xe2\x80\x9c (kurianti) tikr\xc4\x85j\xc4\xaf komunizm\xc4\x85._NEWLINE_SSRS politika buvo paremta vadinamu marksizmu-leninizmu, tai yra marksizmas su Lenino bei jo sek\xc4\x97j\xc5\xb3 interpretacijomis. Kritikai skirtingais SSRS laikotarpiais vedam\xc4\x85 ideologin\xc4\x99 politik\xc4\x85 vadino stalinizmu ar sovietiniu komunizmu.\n_START_SECTION_\nKinija\n_START_PARAGRAPH_\nKinijos politika buvo paremta maoizmu. Nors daug kuo primin\xc4\x97 SSRS (vienpartin\xc4\x97 sistema\xc2\xa0\xe2\x80\x93 Komunist\xc5\xb3 partija, planin\xc4\x97 ekonomika), i\xc5\xa1 esm\xc4\x97s politika labai skyr\xc4\x97si nuo SSRS, Stalinas Mao Dze Dun\xc4\x85 kart\xc4\x85 netgi yra pavadin\xc4\x99s ridik\xc4\x97liu\xc2\xa0\xe2\x80\x93 \xe2\x80\x9ei\xc5\xa1 i\xc5\xa1or\xc4\x97s raudonas, o viduje baltas\xe2\x80\x9c. Maoizmas remia rinkos santykius, palaiko versl\xc4\x85 ir skelbia klasi\xc5\xb3 taik\xc4\x85._NEWLINE_Soviet\xc5\xb3 S\xc4\x85jungoje Kinijos komunist\xc5\xb3 partijos politika buvo kritikuojama\xc2\xa0\xe2\x80\x93 skelbiama, es\xc4\x85 tai \xe2\x80\x9eantileninin\xc4\x97\xe2\x80\x9c politika. Savo ruo\xc5\xbetu Kinijoje buvo kritikuojama Soviet\xc5\xb3 S\xc4\x85jungos komunist\xc5\xb3 partijos politika\xc2\xa0\xe2\x80\x93 skelbiama, es\xc4\x85 tai \xe2\x80\x9erevizionistin\xc4\x97\xe2\x80\x9c politika (buvo turima omenyje tai, kad Chru\xc5\xa1\xc4\x8diovas pasmerk\xc4\x97 Stalino kult\xc4\x85, tuo \xe2\x80\x9erevizuodamas\xe2\x80\x9c komunist\xc5\xb3 partijos nuostatas).\n_START_SECTION_\nKomunistin\xc4\x97s bendruomen\xc4\x97s\n_START_PARAGRAPH_\nPavien\xc4\x97s entuziast\xc5\xb3 grup\xc4\x97s taip pat band\xc4\x97 kurti pavienes komunistines bendruomenes kapitalistin\xc4\x97se valstyb\xc4\x97se. Tokios bendruomen\xc4\x97s vadinamos komunomis. Pirmoji buvo Pary\xc5\xbeiaus komuna. Prie komun\xc5\xb3 prisijungdavo tik tie, kurie sutikdavo su komunos keliamais reikalavimais\xc2\xa0\xe2\x80\x93 taigi jos buvo paremtos savanori\xc5\xa1kumu ir jose nebuvo prievartos. Dauguma komun\xc5\xb3 gyvavo kaip didel\xc4\x97s \xc5\xa1eimos. Skirtingai pagal komunos tip\xc4\x85, dauguma tur\xc4\x97davo bendr\xc4\x85 \xc5\xabk\xc4\xaf bei kartu r\xc5\xabpindavosi vaikais. Nors k\xc5\xabrimosi prad\xc5\xbeia neretai b\xc5\xabdavo s\xc4\x97kminga, tokios bendruomen\xc4\x97s paprastai ilgainiui v\xc4\x97l subyr\xc4\x97davo \xc4\xaf paskiras \xc5\xa1eimas. Da\xc5\xbeniausiai taip atsitinka pasitraukus bendruomen\xc4\x97s lyderiui bei u\xc5\xbeaugus naujai kartai, kuri nebepalaiko komunos gyvenimo b\xc5\xabdo._NEWLINE_B\xc5\xabta ir atvej\xc5\xb3, kai su komunomis tiesiog susidorodavo valstybin\xc4\x97 vald\xc5\xbeia._NEWLINE_Ilgalaik\xc4\x97s komunos yra Izraelio kibucai.\n_START_SECTION_\nProletariato diktat\xc5\xabra\n_START_PARAGRAPH_\nAntikomunistiniai kritikai pabr\xc4\x97\xc5\xbeia, kad komunizmo k\xc5\xabrim\xc4\x85 visada lyd\xc4\x97davo smurtas, tiek SSRS, tiek daugelyje kit\xc5\xb3 socialistini\xc5\xb3 respublik\xc5\xb3 vyko vadinamieji \xe2\x80\x9esocialiniai valymai\xe2\x80\x9c, kuri\xc5\xb3 metu buvo susidorojama su bur\xc5\xbeuazija ir kitamin\xc4\x8diais. Da\xc5\xbenai socialistin\xc4\x97 revoliucija baigdavosi pilietiniu karu. \xc5\xa0i kritika n\xc4\x97ra visi\xc5\xa1kai teisinga, nes istorijoje yra buv\xc4\x99s ne vienas atvejis, kai socializmas laim\xc4\x97davo demokratiniu keliu, pvz., rinkimuose laim\xc4\x97jus komunistams. Tokios socialistin\xc4\x97s revoliucijos pavyzd\xc5\xbeiai yra Nepalo Federacin\xc4\x97 Demokratin\xc4\x97 Respublika, kuriame 2008\xc2\xa0m. rinkimus laim\xc4\x97jo maoistai, taip pat Kipras ir \xc4\x8cil\xc4\x97, pastarojoje 1970\xc2\xa0m. prezidento rinkimus laim\xc4\x97jo komunistas Salvadoras Aljend\xc4\x97. Kaip teig\xc4\x97 F. Engelsas, kuo \xc5\xbeemesnis valstyb\xc4\x97s ekonominis ir kult\xc5\xabrinis i\xc5\xa1sivystymo lygis, tuo daugiau prievartos lydi socialistin\xc4\x99 revoliucij\xc4\x85._NEWLINE_Da\xc5\xbenai antikomunistai socializm\xc4\x85 kritikuoja kaip autoritarin\xc4\xaf, totalitarin\xc4\xaf ir antidemokratin\xc4\xaf re\xc5\xbeim\xc4\x85, neteisingai suvokdami proletariato diktat\xc5\xabros esm\xc4\x99 ir sutapatindami j\xc4\x85 su autoritarine diktat\xc5\xabra. Komunizmo, kaip totalitarinio re\xc5\xbeimo suvokimas susiformavo vakaruose stalinizmo laikotarpiu, kas taip pat atspindi tik vienos komunist\xc5\xb3 srov\xc4\x97s, stalinist\xc5\xb3, pozicijas._NEWLINE_Utopiniuose romanuose kartais apra\xc5\xa1oma kokia nors nuo\xc5\xa1ali sala kur tremiami visi norintys gyventi kitaip, Tommaso Campanella net mini nevykusi\xc5\xb3 individ\xc5\xb3 savi\xc5\xbeudybes d\xc4\x97l visuomen\xc4\x97s spaudimo. Taigi nors Marksas bei Engelsas teigia jog suk\xc5\xabrus komunizm\xc4\x85 diktat\xc5\xabra nebeb\xc5\xabt\xc5\xb3 reikalinga, net \xc5\xa1alininkai kai kada mano jog grei\xc4\x8diausiai tebeegzistuot\xc5\xb3 kokia tai prievartos sistema, kad ir ribotai taikoma.\n_START_SECTION_\nEkonominis efektyvumas\n_START_PARAGRAPH_\nKai kurie ekonomistai abejoja ar be rinkos ir kain\xc5\xb3 \xc4\xafmanoma efektyviai nuspr\xc4\x99sti kiek ir ko gaminti mano jog tokioje santvarkoje technologin\xc4\x97 pa\xc5\xbeanga bus l\xc4\x97ta ar jos ir visai nebus,, ma\xc5\xbe\xc4\x97s \xc5\xbemoni\xc5\xb3 iniciatyva, galimas ekonomikos smukimas,. Abejojama ir ar tokia santvarka apskritai galima ir ar jos socialiniai bei politiniai efektai b\xc5\xabt\xc5\xb3 teigiami. Komunizmo \xc5\xa1alininkai atsako jog vienas planuotojas, vienas \xc5\xa1eimininkas bei stamb\xc5\xabs \xc5\xabkio bei gamybos vienetai kur galima taikyti dideles ma\xc5\xa1inas irgi turi privalum\xc5\xb3 kurie pad\xc4\x97t\xc5\xb3 tokiai santvarkai b\xc5\xabti efektyvesnei.'